Bæjarblöðum, eða staðbundnum dagblöðum, í Bandaríkjunum hefur fækkað um tvö á viku síðustu árin samkvæmt nýrri skýrslu. Áætlað er að fimmtungur Bandaríkjamanna búi á stöðum þar sem annað hvort er aðeins eitt dagblað eða ekkert.
Í þeim sýslum þar sem ekki er neinn áreiðanlegur fjölmiðill er meiri fátækt, hærri meðalaldur og minni menntun, en á þeim stöðum þar sem öflug fréttaþjónusta er í boði, samkvæmt niðurstöðum skýrslunnar sem unnin var á vegum Northwestern háskóla. Árið 2005 voru tæplega níu þúsund slík dagblöð í Bandaríkjunum en í vor voru þau um sex þúsund og fjögur hundruð. Áhrif covid-faraldursins voru ekki eins mikil og óttast hafði verið og hefur dagblöðum fækkað um þrjú hundruð og sextíu síðan hann fór að breiðast út.
Samhliða þessu hefur blaðamönnum á dagblöðum í Bandaríkjunum fækkað. Þeir voru sjötíu og fimm þúsund árið 2006 en eru í dag þrjátíu og eitt þúsund.
Vefmiðlum hefur fjölgað og segir í skýrslunni að oft snúist umfjöllun þeirra um afmörkuð málefni og að þeir séu frekar í stórborgum þar sem auðveldara sé að afla tekna. Svokallaðar upplýsinga-eyðimerkur breiða úr sér og áætlað er að um sjötíu milljónir Bandaríkjamanna, fimmtungur þjóðarinnar, búi í sýslum þar sem er annað hvort enginn staðbundinn fjölmiðill eða aðeins einn. AP hefur eftir Penelope Muse Abernathy, einum skýrsluhöfunda, að vegna þróunarinnar sé lýðræðið og samfélagsleg samkennd í húfi.
Fimmtungur Bandaríkjamanna býr á svæðum þar sem annað hvort er aðeins starfandi einn staðbundinn fjölmiðill eða enginn. Þá hafa tveir slíkir fjölmiðlar lagt upp laupana vikulega, síðustu árin, samkvæmt nýrri skýrslu. 